ระวังสับสนกับ ถนนเทพารักษ์ หรือ ถนนเทพรัตน
ถนนเทพรักษ์บริเวณตัดกับถนนสุขาภิบาล 5
**ถนนเทพรักษ์** [เทบ-รัก] (อักษรโรมัน: *Thanon Thep Rak*) เป็นถนนสายหนึ่งในท้องที่เขตบางเขนและเขตสายไหม ทางตอนเหนือของกรุงเทพมหานคร

ลักษณะ
------

ถนนเทพรักษ์เป็นถนนคอนกรีตเสริมเหล็กขนาด 6-8 ช่องทางจราจร มีเกาะกลาง เขตทางกว้าง 40-60 เมตร ระยะทางยาวประมาณ 5,250 เมตร มีจุดเริ่มต้นจากถนนพหลโยธินบริเวณด้านใต้ของซอยพหลโยธิน 50 ในพื้นที่แขวงอนุสาวรีย์ เขตบางเขน ไปทางทิศตะวันออกเฉียงใต้ ข้ามคลองหนองผักชีเข้าพื้นที่แขวงคลองถนน เขตสายไหม จากนั้นกลับเข้าพื้นที่แขวงอนุสาวรีย์อีกครั้ง ก่อนข้ามคลองหนองผักชี เข้าพื้นที่แขวงท่าแร้ง เขตบางเขน ตัดกับถนนวัชรพล มุ่งไปทางทิศตะวันออก ผ่านใต้ทางพิเศษฉลองรัช และไปสิ้นสุดที่ถนนสุขาภิบาล 5 บริเวณคลองหนองบัวบาน

ประวัติ
-------

ถนนเทพรักษ์ตัดขึ้นตามพระราชกฤษฎีกากำหนดเขตที่ดินในบริเวณที่ที่จะเวนคืน เพื่อสร้างทางหลวงเทศบาล สายเชื่อมระหว่างถนนพหลโยธินกับถนนรัตนโกสินทร์สมโภช พ.ศ. 2541 โดยมีจุดประสงค์เพื่อบรรเทาปัญหาการจราจรในพื้นที่เขตบางเขน เขตสายไหม และบริเวณใกล้เคียง โดยจะช่วยกระจายการจราจรจากถนนสายหลักอย่างถนนพหลโยธินและถนนรามอินทราสู่ถนนโครงการสายนี้รวมทั้งถนนรัตนโกสินทร์สมโภช ถนนวัชรพล และถนนสายไหม นอกจากนี้ยังเป็นการพัฒนาโครงสร้างพื้นฐานเพื่อรองรับการขยายตัวทางเศรษฐกิจและสังคมในอนาคต อย่างไรก็ตาม กฎหมายดังกล่าวได้หมดอายุบังคับใช้ไปก่อนที่กรุงเทพมหานครจะสำรวจแนวเขตที่ดินที่จะเวนคืนให้แล้วเสร็จ จึงได้ออกพระราชกฤษฎีกาเดียวกันอีกครั้งในปี พ.ศ. 2545

ต่อมา โครงการถนนสายเชื่อมระหว่างถนนพหลโยธินกับถนนรัตนโกสินทร์สมโภชกลายเป็นหนึ่งในโครงการก่อสร้างถนนและอุโมงค์ทางลอด 16 โครงการของสำนักการโยธา กรุงเทพมหานคร ที่ถูกกรมสอบสวนคดีพิเศษเข้าสอบสวนเมื่อปี พ.ศ. 2549 หลังจากเกิดความไม่โปร่งใสในขั้นตอนการประมูลงานก่อสร้าง ทำให้กรุงเทพมหานครต้องยกเลิกการประมูลและชะลอโครงการไป จากนั้นจึงพิจารณาตั้งโครงการขึ้นมาใหม่และเปิดประมูลในช่วงปี พ.ศ. 2551 แม้จะได้ผู้ชนะการประมูลรายใหม่แล้ว แต่ขณะนั้นเป็นช่วงที่ราคาน้ำมันปรับตัวสูง ส่งผลให้ราคาวัสดุก่อสร้างปรับตัวสูงตามไปด้วย จึงมีการเจรจาต่อรองเรื่องราคางานระหว่างผู้รับเหมากับกรุงเทพมหานครยืดเยื้อเป็นเวลานาน กว่าผู้รับเหมาจะลงพื้นที่ก่อสร้างถนนได้จริงเวลาก็ล่วงมาจนถึงเดือนกรกฎาคม พ.ศ. 2553 โดยในครั้งแรกมีกำหนดแล้วเสร็จในปี พ.ศ. 2555 แต่ยังคงประสบปัญหาเรื่องการเวนคืนที่ดิน การรื้อย้ายระบบสาธารณูปโภค และอุทกภัยเมื่อปี พ.ศ. 2554 จึงต้องขยายเวลาก่อสร้างออกไปอีกเรื่อย ๆ ในที่สุดจึงแล้วเสร็จและสามารถเปิดการจราจรในวันที่ 23 ธันวาคม พ.ศ. 2558

ในวันที่ 31 พฤษภาคม พ.ศ. 2559 คณะกรรมการกลางตั้งชื่อถนน ตรอก ซอย วงเวียน ทางแยก คลอง สะพาน และสถานที่สำคัญในเขตกรุงเทพมหานคร ซึ่งประกอบด้วยรองปลัดกรุงเทพมหานคร ร่วมกับผู้แทนจากสำนักการโยธา สำนักการจราจรและขนส่ง สำนักการระบายน้ำ และสำนักงานเขตที่เกี่ยวข้องของกรุงเทพมหานคร รวมทั้งผู้แทนสำนักงานราชบัณฑิตยสภาและกรมศิลปากร ได้พิจารณาและอนุมัติให้ตั้งชื่อถนนสายเชื่อมระหว่างถนนพหลโยธินกับถนนสุขาภิบาล 5 (รัตนโกสินทร์สมโภชเดิม) อย่างเป็นทางการว่า "ถนนเทพรักษ์" ซึ่งมีความหมายว่า ถนนที่มีเทพยดาปกปักรักษาคุ้มครอง ทำให้ผู้ใช้ถนนดังกล่าวปลอดภัย

ถนนต่อเชื่อม
------------

ปัจจุบัน สำนักการโยธา กรุงเทพมหานคร ยังมีโครงการก่อสร้างถนนต่อเชื่อมกับถนนเทพรักษ์เพื่อพัฒนาโครงข่ายการคมนาคมให้มีความสมบูรณ์ยิ่งขึ้น ประกอบด้วยถนนต่อเชื่อมจากทางแยกถนนพหลโยธินตัดกับถนนเทพรักษ์ เลียบคลองถนนและคลองวัดหลักสี่ ไปบรรจบถนนวิภาวดีรังสิตในพื้นที่เขตดอนเมือง ระยะทางประมาณ 3 กิโลเมตร ถนนต่อเชื่อมจากทางแยกต่างระดับถนนสุขาภิบาล 5 ตัดกับถนนเทพรักษ์ เลียบคลองสามตะวันตก ไปบรรจบถนนนิมิตใหม่ในพื้นที่เขตคลองสามวา ระยะทางประมาณ 9 กิโลเมตร และถนนต่อเชื่อมจากบริเวณใกล้คลองลำหนองจอก ไปบรรจบแยกลาดปลาเค้า จุดตัดถนนรามอินทราและถนนลาดปลาเค้า ระยะทาง 2.2 กิโลเมตร

เชิงอรรถและอ้างอิง
------------------

1. 1 2  สำนักการโยธา. กรุงเทพมหานคร. "พิธีเปิดถนนโครงการต่อเชื่อม ถนนพหลโยธิน - รัตนโกสินทร์สมโภชน์ วันที่ 23 ธ.ค. 58 (21 ธ.ค. 58)." [ออนไลน์]. เข้าถึงได้จาก:  2558. สืบค้น 8 กรกฎาคม 2559.
2. ↑  แนวคลองหนองผักชีซึ่งเป็นเส้นแบ่งเขตสายไหมและเขตบางเขนในบริเวณนี้ถูกเบี่ยงไปจากเดิม
3. ↑  ช่วงคลองกะเฉดเดิม
4. ↑  ชื่อเรียกถนนสุขาภิบาล 5 (กม. 11) ในขณะนั้น
5. ↑  ผู้จัดการออนไลน์. ""อภิรักษ์" ยกเลิก 9 โครงการ กทม.หลังพบฮั้วประมูล." *ผู้จัดการออนไลน์.* [ออนไลน์]. เข้าถึงได้จาก:  2549. สืบค้น 8 กรกฎาคม 2559.
6. ↑  ฐานเศรษฐกิจ. "ตัด 6 เลนใหม่ มี.ค.53." *ฐานเศรษฐกิจ.* ฉบับที่ 2,509 (28 กุมภาพันธ์ - 3 มีนาคม พ.ศ. 2553).
7. ↑  ผู้จัดการออนไลน์. "เกือบลืม! เปิดแล้วถนน 5 ปีเพิ่งเสร็จ! ผลงาน "ชายหมู" 896 ล้าน เชื่อมพหลฯ-รัตนโกสินทร์ฯ." *ผู้จัดการออนไลน์.* [ออนไลน์]. เข้าถึงได้จาก:  เก็บถาวร 2015-12-29 ที่ เวย์แบ็กแมชชีน 2558. สืบค้น 8 กรกฎาคม 2559.
8. ↑  กองประชาสัมพันธ์. กรุงเทพมหานคร. "ผู้ว่าฯกทม.เปิดถนนโครงการก่อสร้างถนนพหลโยธิน-รัตนโกสินทร์สมโภช." [ออนไลน์]. เข้าถึงได้จาก:  2558. สืบค้น 8 กรกฎาคม 2559.
9. ↑  เดลินิวส์. "ได้ชื่อถนนใหม่ 2 แห่ง "ถนนเทพรักษ์" กับ"ถนนพัฒนาการ"." *เดลินิวส์.* [ออนไลน์]. เข้าถึงได้จาก:  2559. สืบค้น 8 กรกฎาคม 2559.
10. ↑  aof (2022-05-03). "ครม. เวนคืนที่ดินอนุสาวรีย์-ท่าแร้ง-คลองถนน ขยายถนน 6 ช่องจราจร". *ประชาชาติธุรกิจ*.